b'\n_START_ARTICLE_\nArgentinski park, Ljubljana\n_START_SECTION_\nArhitektura\n_START_PARAGRAPH_\nPark je zasnoval arhitekt Danilo F\xc3\xbcrst. Osnovni namen parka je bilo popestriti pusto, sivo mestno podro\xc4\x8dje z zeleno povr\xc5\xa1ino in hkrati prekriti streho podzemne gara\xc5\xbene hi\xc5\xa1e. Urejen je bil po drugi svetovni vojni na mestu, kjer so poru\xc5\xa1ili nekaj starih hi\xc5\xa1. Na ju\xc5\xbeni strani ga omejujejo Duki\xc4\x8devi bloki zgrajeni 1936 (arhitekt Jo\xc5\xbee Sivec), dana\xc5\xa1nja gostilna Figovec stoji na vogalu parka na Gosposvetski 1 (staro gostilno, ki je stala nekoliko stran od dana\xc5\xa1nje, so podrli leta 1951), na severozahodu stoji Evangeli\xc4\x8danska cerkev. Park omejujeta tudi \xc5\xbdupan\xc4\x8di\xc4\x8deva in \xc5\xa0tefanova ulica._NEWLINE_V parku je ve\xc4\x8d stoletnih dreves. Zanimiva je platana v bli\xc5\xbeini cerkve, v parku pa rastejo tudi kostanj, jesen, javor, cigarar, gledi\xc4\x8dje in tulipanovec. To drevje je ostanek zasaditve med vojnama zgrajenih stanovanjskih blokov. Divji kostanj in platana sta z odlokom za\xc5\xa1\xc4\x8ditena kot spomenik oblikovane narave in naravni spomenik._NEWLINE_V parku je tudi otro\xc5\xa1ko igri\xc5\xa1\xc4\x8de. Skozenj sta diagonalno speljani dve poti, ki povezujeta Ajdov\xc5\xa1\xc4\x8dino s Tivolijem. Ob \xc5\xa0tefanovi stoji spomenik Ilegalca, postavljen leta 1952 in je delo Fran\xc4\x8di\xc5\xa1ka Smerduja.\n_START_SECTION_\nSprememba imena\n_START_PARAGRAPH_\nSredi 90. let sta komaj nastala dr\xc5\xbeava Slovenija in Argentina sklenili okrepiti prijateljske vezi. Argentinci so eno izmed buenosaire\xc5\xa1kih ulic poimenovali po Sloveniji in ji podarili San Mart\xc3\xadnov kip. Slovenija ga je nameravala postaviti v takratnem ljubljanskem parku na Ajdov\xc5\xa1\xc4\x8dini, ki so ga nala\xc5\xa1\xc4\x8d za to prilo\xc5\xbenost preimenovali v Argentinski park. V javnosti se je vnela burna razprava, ali kip do takrat pri nas skoraj povsem neznanega generala sodi tja, na kak\xc5\xa1no drugo mesto, ali pa morebiti sploh ne sodi v Ljubljano. Spore so kon\xc4\x8dale \xc5\xa1ele argentinske oblasti, ki so razo\xc4\x8darane nad odnosom do njihovega narodnega junaka zahtevale kip (ki je medtem \xc5\xbee prispel v Slovenijo) nazaj, \xc4\x8de\xc5\xa1\xc2\xa0\xc2\xbbda namen darila ni bilo razdvajanje\xc2\xab.\n_START_SECTION_\nNova sprememba imena\n_START_PARAGRAPH_\nZ Odlokom o dolo\xc4\x8ditvi imen ulic in ukinitvi imena ene ulice na obmo\xc4\x8dju Mestne ob\xc4\x8dine Ljubljana, Ur. l. RS \xc5\xa1t. 118/2000 je MOL del parka ponovno preimenovala in sicer: "V Park slovenske reformacije se preimenuje del Argentinskega parka med \xc5\xbdupan\xc4\x8di\xc4\x8devo ulico, Argentinskim parkom in Puharjevo ulico"._NEWLINE_V bli\xc5\xbeini Evangeli\xc4\x8danske cerkve od leta 2010 stoji skulptura akademskega kiparja Luja Vodopivca v spomin slovenskim protestantskim piscem 16. stoletja.'